recursal/SuperWikiNEXT-32B huggingface dataset:
การจุดระเบิดรถยนต์และล็อกพวงมาลัย
**กุญแจรถ** (อังกฤษ: car key) หรือกุญแจรถยนต์เป็นกุญแจที่ใช้ในการเปิดและ/หรือสตาร์ตรถยนต์ การออกแบบกุญแจที่ทันสมัยมักจะมีความสมมาตร และบางส่วนใช้ร่องทั้งสองด้าน แทนที่จะเป็นขอบคมด้านเดียว เพื่อกระตุ้นการล็อก มันมีประโยชน์หลายอย่างสำหรับรถยนต์ที่ขาย กุญแจรถสามารถเปิดประตูได้ เช่นเดียวกับการสตาร์ตการจุดระเบิด, เปิดช่องเก็บของ และเปิดกระโปรงหลังรถ (boot) รถบางคันจะมาพร้อมกับกุญแจเพิ่มเติมที่เรียกว่า**กุญแจสำหรับจอดรถ**ซึ่งจะสตาร์ตการจุดระเบิดและเปิดประตูด้านคนขับ แต่จะป้องกันไม่ให้พนักงานจอดรถเข้าถึงสิ่งของมีค่าที่อยู่ในกระโปรงท้ายรถหรือช่องเก็บของ กุญแจสำหรับจอดรถบางดอก โดยเฉพาะอย่างยิ่งสำหรับรถยนต์ที่มีสมรรถนะสูง ได้มาจนถึงเพื่อจำกัดกำลังขับของเครื่องยนต์ เพื่อป้องกันการขโมยรถคนอื่นไปขับเล่น เมื่อเร็ว ๆ นี้ มีการนำคุณสมบัติต่าง ๆ เช่น รหัสอิมโมบิไลเซอร์ได้นำมาใช้ในรถรุ่นใหม่ ๆ ระบบที่ซับซ้อนมากขึ้นทำให้การจุดระเบิดขึ้นอยู่กับอุปกรณ์อิเล็กทรอนิกส์ แทนที่จะเป็นสวิตช์กุญแจแบบกลไก ระบบเหล่านี้จำนวนมาก เช่น คีโลค และเมกะมอสคริปโต ได้รับการพิสูจน์แล้วว่าอ่อนแอและเสี่ยงต่อการลงมือด้วยการถอดรหัส

สวิตช์หรือกุญแจการจุดระเบิดจะรวมกับการล็อกเพื่อความปลอดภัยของคอพวงมาลัย (ในรถยนต์สมัยใหม่หลายรุ่น) หรือคันเกียร์รถ (เช่น ในรถยนต์ซาบ ออโตโมบิล) ในช่วงหลัง สวิตช์จะอยู่ระหว่างที่นั่ง เพื่อป้องกันความเสียหายที่หัวเข่าของผู้ขับขี่ในกรณีที่เกิดการชน

ระบบการเข้าแบบไม่ใช้กุญแจ ซึ่งใช้ปุ่มกดที่ติดประตูหรือรีโมตคอนโทรลแทนกุญแจรถ ได้กลายเป็นคุณสมบัติมาตรฐานสำหรับรถยนต์รุ่นใหม่ส่วนใหญ่ โดยบางส่วนของพวกมันเป็นแฮนส์ฟรี

กุญแจรถยนต์ไฮเทคบางตัวถูกเรียกเก็บเงินเพื่อป้องกันการโจรกรรม เมอร์เซเดส-เบนซ์ ใช้กุญแจซึ่งแทนที่จะมีชิ้นส่วนโลหะตัดเพื่อสตาร์ตรถ แต่ใช้ลำแสงอินฟราเรดที่เข้ารหัสซึ่งสื่อสารกับคอมพิวเตอร์ของรถ หากรหัสตรงกันก็สามารถสตาร์ตรถได้ กุญแจเหล่านี้อาจมีราคาแพงในการเปลี่ยนหากสูญหาย และอาจมีราคาสูงถึง 400 ดอลลาร์สหรัฐ

โดยทั่วไปแล้วกุญแจสวิตช์เบลดจะเหมือนกับกุญแจรถอื่น ๆ ยกเว้นในลักษณะที่ปรากฏ กุญแจสวิตช์เบลดออกแบบมาให้พับเก็บไว้ด้านในกระเป๋าใส่นาฬิกาพกเมื่อไม่ได้ใช้งาน เมื่อเร็ว ๆ นี้[*เมื่อไร?*] กุญแจสวิตช์เบลดได้รับความนิยมอย่างมากเนื่องจากรูปลักษณ์ที่กะทัดรัดโก้เก๋ กุญแจประเภทนี้มักเรียกกันทั่วไปว่า**กุญแจพับ** เนื่องจากกุญแจสวิตช์เบลดได้รับการพัฒนาสำหรับรถยนต์รุ่นใหม่เท่านั้น พวกมันจึงมักจะติดตั้งชิปที่ตั้งโปรแกรมไว้

อ้างอิง
-------

1. ↑  Gary Labb. "Prevention". Orange County Auto Theft Task Force. เก็บจากแหล่งเดิมเมื่อ 15 สิงหาคม 2010. สืบค้นเมื่อ 10 มิถุนายน 2010.
2. ↑  "Dismantling Megamos Crypto: Wirelessly Lockpicking a Vehicle Immobilizer" (PDF). USENIX. 2015. เก็บ (PDF)จากแหล่งเดิมเมื่อ 21 สิงหาคม 2015.
**ควอเลีย** (อังกฤษ: qualia, เอกพจน์ quale) เป็นคำในปรัชญาที่ใช้เรียกประสบการณ์แห่งการรับรู้ซึ่งเป็นอัตวิสัยจิตวิสัย คำนี้มาจากคำละตินซึ่งหมายความว่า "ลักษณะอย่างไร" หรือ "ชนิดไหน" ตัวอย่างของควอเลียคือความรู้สึกปวดหัว รสชาติของไวน์ และสีแดงของท้องฟ้าในยามเย็นที่บุคคลรู้สึกรับรู้

แดเนียว เดนเน็ทท์ (เกิด ค.ศ. 1942) คนอเมริกันผู้เป็นนักปรัชญาและนักวิทยาการรับรู้ (อังกฤษ: cognitive scientist) ได้ประพันธ์เกี่ยวกับคำว่าควอเลียไว้ว่า

"เป็นคำที่ไม่คุ้นเคย แม้ว่าจะหมายถึงสิ่งหนึ่งที่เรามีความคุ้นเคยมากที่สุด คือ แบบอย่างต่าง ๆ ที่สิ่งต่าง ๆ ปรากฏกับเรา"
เออร์วิน ชโรดิงเกอร์ (ค.ศ. 1887-1961) ผู้เป็นนักฟิสิกส์ที่มีชื่อเสียง กล่าวคำที่คัดค้านนักวัตถุนิยมไว้ว่า
"ทฤษฎีคลื่นแสงที่เป็นปรวิสัย (อังกฤษ: objective) ของฟิสิกส์ ไม่สามารถอธิบายความรู้สึกในการรับรู้สีได้. นักวิทยาศาสตร์กายภาพสามารถที่จะอธิบายความรู้สึกในการรับรู้สีได้หรือไม่ ถ้าเขามีความรู้มากกว่าที่มีอยู่ในปัจจุบันนี้เกี่ยวกับระบบการทำงานของเรตินา และระบบการปฏิบัติงานของประสาทที่ต่อเนื่องจากเรตินาในเส้นประสาทตาและในสมอง ? ข้าพเจ้าคิดว่าไม่สามารถ"
ความสำคัญของควอเลียในจิตปรัชญา (อังกฤษ: philosophy of mind) มากจากประเด็นว่า ควอเลียปรากฏเป็นปัญหาสำคัญต่อคำอธิบายปัญหากายจิต (อังกฤษ: mind-body problem) ของนักวัตถุนิยม แต่ว่า การอภิปรายถึงความสำคัญของควอเลียโดยมากเป็นไปตามคำนิยามของควอเลียที่นักอภิปรายใช้ และนักปรัชญาบางพวกก็ให้ความสำคัญ บางพวกก็ปฏิเสธ ซึ่งความมีอยู่จริง ๆ ของลักษณะเฉพาะบางอย่างของควอเลีย เพราะฉะนั้น ความเป็นไปและความมีอยู่จริง ๆ ของควอเลีย เป็นเรื่องที่ยังถกเถียงกันอยู่

หมายเหตุ
--------

1. ↑  "Dennett, D. ''Quining Qualia''". Ase.tufts.edu. 1985-11-21. สืบค้นเมื่อ 2010-12-03.
2. ↑  Schrödinger, Erwin (2001). *What is life? : the physical aspects of the living cell* (Repr. ed.). Cambridge [u.a.]: Cambridge Univ. Press. ISBN 0521427088.

อ้างอิง
-------

* Online papers on qualia เก็บถาวร 2007-03-19 ที่ เวย์แบ็กแมชชีน, by various authors, compiled by David Chalmers

* Absent Qualia, Dancing Qualia, Fading Qualia, by David Chalmers
* "Field Guide to the Philosophy of Mind"
	+ The Knowledge Argument เก็บถาวร 2012-12-03 ที่ เวย์แบ็กแมชชีน, by Torin Alter
	+ Qualia Realism. เก็บถาวร 2012-12-03 ที่ เวย์แบ็กแมชชีน, by William Robinson.
* *Qualia!* (Now Showing at a Theatre Near You), by Eric Lormand. A response to Dennett.
* Quining Qualia, by Daniel Dennett
* The Stanford Encyclopedia of Philosophy:
	+ Inverted Qualia, by Alex Byrne.
	+ Qualia, by Michael Tye.
	+ Qualia: The Knowledge Argument, by Martine Nida-Rümelin.
* Three Laws of Qualia เก็บถาวร 2011-11-21 ที่ เวย์แบ็กแมชชีน, by Ramachandran and Hirstein (biological perspective).
* Mind (qualia and the sensation of time) by Richard Gregory
สำหรับผลไม้ที่เวียดนามเรียกว่า "เลกีมา" ดูที่ Pouteria lucuma

ผลม่อนไข่ผ่าครึ่ง
ผลม่อนไข่พร้อมรับประทานในลาว
ผลม่อนไข่อยู่บนต้น
**ม่อนไข่** (ชื่อวิทยาศาสตร์: *Pouteria campechiana*) เป็นผลไม้เนื้อสีทอง ภาคเหนือและภาคอีสานเรียกม่อนไข่ ราชบุรีเรียกว่า ลูกท้อพื้นบ้าน ปราจีนบุรีเรียกว่าท้อเขมร เพชรบูรณ์เรียกทิสซา ฟิลิปปินส์ เรียก *chesa* ศรีลังกาเรียก *Laulu* *Lavulu* หรือ *Lawalu* มีถิ่นกำเนิดมาจากประเทศเม็กซิโก กัวเตมาลา บราซิล และเอลซัลวาดอร์

ม่อนไข่เป็นไม้ยืนต้นขนาดกลาง ใบบาง มัน เรียวแหลม ลำต้นมียางสีขาว ก้านอ่อนเป็นสีน้ำตาล ดอกสีครีม มีกลิ่นหอม ผลสุกสีเหลืองอ่อน เปลือกบาง เนื้อผลสีเหลืองสด เหนียวคล้ายแป้งทำขนม ภายในผลมีเมล็ดขนาดใหญ่ รสหวาน เนื้อผลนิ่มคล้ายไข่แดง

การใช้ประโยชน์
--------------

ม่อนไข่นอกจากกินเป็นผลไม้สดแล้ว ยังใช้ทำขนม เช่น ทาร์ต คัสตาร์ด แยม เยลลี แพนเค้ก หรืออบให้สุก ชาวฟลอริดานิยมรับประทานกับเกลือ พริกไทย น้ำมะนาวหรือมายองเนส ทางสมุนไพรผลสุกใช้รักษาโรคเลือดออกตามไรฟัน เมล็ดใช้รักษาแผลเน่าเปื่อย เปลือกต้นรักษาอาการไข้ ตัวร้อน ผื่นคัน

อ้างอิง
-------

1. ↑  D.K.N.G. Pushpakumara (2007). "Lavulu". *Underutilized fruit trees in Sri Lanka* (PDF). World Agroforestry Centre, South Asia Office, New Delhi, India.
2. ↑  "Pouteria campechiana". *Germplasm Resources Information Network*. United States Department of Agriculture. คลังข้อมูลเก่าเก็บจากแหล่งเดิมเมื่อ 2009-05-14. สืบค้นเมื่อ 2009-01-29.
3. ↑  นิดดา หงส์วิวัฒน์ และทวีทอง หงส์วิวัฒน์. ม่อนไข่หรือทิสซา ใน ผลไม้ 111 ชนิด: คุณค่าอาหารและการกิน. กทม. แสงแดด. 2550 หน้า 125

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**ม่อนไข่**

* Julia F. Morton (1987). "Canistel". *Fruits of Warm Climates*. pp. 402–405. สืบค้นเมื่อ 2010-09-24.
* มีเมล็ดละมุดเขมรหรือเซียนท้อจำหน่าย เก็บถาวร 2016-05-31 ที่ เวย์แบ็กแมชชีน
**วัดศรีคัคณางค์** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 3 บ้านศรีคัคณางค์ ตำบลบึงชำอ้อ อำเภอหนองเสือ จังหวัดปทุมธานี มีที่ดินตั้งวัดเนื้อที่ 19 ไร่ 74 ตารางวา

วัดศรีคัคณางค์ได้รับอนุญาตให้สร้างเมื่อวันที่ 5 เมษายน พ.ศ. 2455 โดยหม่อมหลวงสุ่น คัคณางค์ เป็นผู้ถวายที่ดิน วัดได้รับการตั้งชื่อว่า "วัดศรีคัคณางค์" เพื่อเป็นเกียรติอนุสรณ์และศักดิ์ศรีแก่ผู้ถวายที่ดินและชาวนครชัยศรีที่อพยพมาอยู่และได้ร่วมกันสร้างวัดขึ้น ชาวบ้านนิยมเรียกอีกชื่อว่า **วัดหัวช้าง** วัดได้รับพระราชทานวิสุงคามสีมาเมื่อวันที่ 18 มิถุนายน พ.ศ. 2536

พื้นที่วัดเป็นที่ราบลุ่มน้ำท่วมถึง ล้อมรอบด้วยที่สวน ที่นา และบ้านเรือนราษฎร ภายในวัดมีอาคารเสนาสนะต่าง ๆ ดังนี้ อุโบสถกว้าง 6 เมตร ยาว 18 เมตร สร้างเมื่อ พ.ศ. 2520 ภายในประดิษฐานพระประธานนามว่า *หลวงพ่อแดง* มีหน้าตักกว้าง 3 ศอก 9 นิ้ว กุฏิสงฆ์จำนวน 6 หลัง หอสวดมนต์ซึ่งสร้างเมื่อ พ.ศ. 2520 และศาลาการเปรียญซึ่งสร้างเมื่อ พ.ศ. 2516

รายนามเจ้าอาวาส
---------------

* หลวงปู่จ่าง
* พระอาจารย์รุ่น
* พระอาจารย์ชม
* พระอาจารย์ม้วน
* พระอาจารย์ปลั่ง
* พระอาจารย์พุท
* พระอาจารย์เจือ
* พระอาจารย์ชั้ว
* พระอาจารย์พา
* พระครูสังฆรักษ์เสงี่ยม มนฺตทตฺโต
* พระอธิการมงคล ธมฺมกุสโล

อ้างอิง
-------

1. ↑  "วัดศรีคัคณางค์". ศูนย์ข้อมูลกลางทางวัฒนธรรม.
2. ↑  สมคิด ทองสิมา, บุญมา ศรีสุรเมธี (2526). *ประวัติวัดทั่วราชอาณาจักร เล่ม 2*. กรมการศาสนา กระทรวงศึกษาธิการ. p. 688–689. `{{cite book}}`: ตรวจสอบค่าวันที่ใน: `|date=` (help)
**วัดวิหารทอง** เป็นโบราณสถานร้างตั้งอยู่ภายในเขตโบราณสถานพระราชวังจันทน์ ตำบลในเมือง อำเภอเมืองพิษณุโลก จังหวัดพิษณุโลก ทางฝั่งตะวันตกของแม่น้ำน่าน เยื้องกับวัดพระศรีรัตนมหาธาตุวรมหาวิหารเล็กน้อย

วัดวิหารทองเป็นวัดโบราณ เพราะเดิมเป็นที่ประดิษฐานพระพุทธรูปยืนหล่อด้วยทองสำริด สูง 5 วา 1 ศอก และเมื่อ พ.ศ. 2368 พระบาทสมเด็จพระนั่งเกล้าเจ้าอยู่หัวโปรดฯ ให้อัญเชิญลงมากรุงเทพมหานคร พร้อมทั้งทรงสร้างวิหารประดิษฐานในวัดสระเกศราชวรมหาวิหาร ภายหลังพระบาทสมเด็จพระจอมเกล้าเจ้าอยู่หัวทรงเฉลิมพระนามว่า *พระอัฎฐารสศรีสุคตทศพลญาณบพิตร* ต่อมากรมศิลปากรได้ดำเนินการสร้างพระอัฏฐารสองค์จำลองที่วัดวิหารทอง

วัดวิหารทองมีเสาซึ่งอาจเป็นเสาอุโบสถหรือเสาวิหาร 2 แห่ง แห่งแรกติดกับสำนักงานที่ดินจังหวัดพิษณุโลก อีกแห่งหนึ่งอยู่เหนือขึ้นไปเล็กน้อย และใกล้กับซากอุโบสถวิหาร ยังมีต้นโพธิ์ขนาดใหญ่มากอีกหนึ่งต้น ถัดไปทางทิศตะวันตกกับถนนเทพารักษ์ มีเนินดินขนาดใหญ่อีกหนึ่งเนิน เข้าใจว่าคงเป็นฐานของเจดีย์ และคนละฟากถนนของฐานเจดีย์นี้มีคูน้ำ แต่บางส่วนของคูน้ำนี้ได้ถูกถมเพื่อสร้างเป็นสำนักงานสหกรณ์ครูออมทรัพย์ของจังหวัดพิษณุโลก เข้าใจว่าคูน้ำนี้คงจะมีรอบวัดวิหารทอง

จากซากโบราณวัตถุสถานที่เหลืออยู่ สันนิษฐานได้ว่าคงเป็นวัดที่สร้างขึ้นในสมัยสุโขทัย และคงเป็นวัดใหญ่สำคัญคู่กับวัดพระศรีรัตนมหาธาตุวรมหาวิหาร รออยู่เยื้องกันเล็กน้อยและไม่ห่างกันมาก

เมื่อ พ.ศ. 2559 ระหว่างการขุดดินหาหลักฐานทางประวัติศาสตร์และปรับแต่งภูมิทัศน์บริเวณหน้าวัดวิหารทอง ได้ขุดพบโครงกระดูกมนุษย์ 2 โครง โครงแรกนั้นมีอายุสมัยกรุงรัตนโกสินทร์

อ้างอิง
-------

1. ↑  "เริ่มติดตั้งพระอัฏฐารสวัดวิหารทอง".
2. ↑  "วัดวิหารทอง วัดศรีสุคต วัดหลังศาล" (PDF).
3. ↑  "เจอเพิ่มอีก 1 โครงกระดูกมนุษย์ใต้วัดวิหารทอง พระราชวังจันทน์". ผู้จัดการออนไลน์.

คอมมอนส์ มีภาพและสื่อเกี่ยวกับ:  
**วัดวิหารทอง**
ระวังสับสนกับ นิราศสุพรรณ (สุนทรภู่)

**นิราศสุพรรณ** เป็นนิราศประพันธ์โดยหมื่นพรหมสมพัตสร (มี) หรือเสมียนมี โคลงกระทู้บอกไว้ตอนท้ายว่า "เสมียนมีแต่งถวาย" ตอนท้ายของนิราศมีระบุบอกศักราชว่า พ.ศ. 2383 ในรัชสมัยพระบาทสมเด็จพระนั่งเกล้าเจ้าอยู่หัว ขณะที่มีบรรดาศักดิ์เป็นหมื่นพรหมสมพัตสร เป็นนายอากรเมืองสุพรรณบุรี ได้เดินไปเก็บอากรที่เมืองสุพรรณบุรีดังที่ปรากฏที่ต้นโคลง แต่งหลังฉบับสุนทรภู่ 8 ปี

นิราศสุพรรณสำนวนเสมียนมี กรมศิลปากรได้ตีพิมพ์เมื่อ พ.ศ. 2497 ครั้งหนึ่ง แต่ตอนต้นมีความขาดอยู่วรรคหนึ่ง ต่อมาสามารถหาหนังสือเก่าและเติมลงไปแล้ว และได้แก้ถ้อยคำที่ยังผิดพลาดอยู่บางแห่ง และมีการตีพิมพ์เป็นหนังสืออนุสรณ์ในงานพระราชทานเพลิงศพ หลวงอาคารพาณิชยกรรม (ฟัง อำไพวนิช) ณ เมรุวัดมกุฏกษัตริยาราม 5 สิงหาคม พ.ศ. 2516

นิราศสุพรรณฉบับนี้เป็นการเดินทางเพื่อไปเก็บภาษีอากรสวนและตลาด ตามที่ประมูลได้สัมปทานซึ่งเป็นวาระปีต่อปี ในนิราศระบุว่าได้ทุนทรัพย์สนับสนุนจากพระเจ้าน้องยาเธอพระองค์หนึ่งในรัชกาลที่ 3 การเขียนนิราศจึงมีวัตถุประสงค์ที่ต้องการแต่งถวายเจ้านายพระองค์นี้ด้วย

เส้นทาง
-------

เสมียนมีเริ่มต้นบันทึกการออกเดินทางจากบ้านของตัวเอง ที่เป็นเรือนแพริมแม่น้ำเจ้าพระยาตั้งอยู่ทางใต้จากวังหลวง โดยไม่ระบุว่าเป็นตอนไหนของแม่น้ำ ผ่านวังหลัง วัดทอง บางระมาด วัดไก่เตี้ย วัดชลอ วัดเพลง บางอ้อยช้าง บางขนุน บางขุนกอง บางม่วง บางนายไกร บางระนก บางคูเวียง วัดอุทยาน บางใหญ่ บางไก่ช่อน บางปลาดุก บางระกำ บางไทร บางหลวง บางน้อย บางหวาย บางเภา บางปลาร้า บางสะแก บางคัน บ้านกุ่ม บางแม่ม่าย คลองกฤษณา บ้านชีผ้าขาว คลองคาง บางยี่หน วัดเสาหงส์ บ้านตลาดแก้ว บ้านยอด บ้านทับขี้เหล็ก บ้านเกาะ บางยี่สุข วัดกุฎีทอง ถึงสุพรรณบุรี

อ้างอิง
-------

1. ↑  "นิราศสุพรรณ ของ นายมี" (PDF).
2. ↑  วารุณี โอสถารมย์. "นิราศเมืองสุพรรณของสุนทรภู่และเสมียนมี : บันทึกการเดินทางและการอ่านเพื่อเข้าถึงเรื่องเล่าท้องถิ่น".
3. ↑  วารุณี โอสถารมย์. "นิราศเมืองสุพรรณของสุนทรภู่และเสมียนมี บันทึกการเดินทางและการอ่านเพื่อเข้าถึงเรื่องเล่าท้องถิ่น".
**ควน ทวนยก** นักดนตรีไทยพื้นบ้าน และศิลปินแห่งชาติ สาขาศิลปะการแสดง ประจำปี พ.ศ. ๒๕๕๓

ประวัติ
-------

เกิดเมื่อวันที่ ๑๘ ตุลาคม พ.ศ. ๒๔๘๒ ที่อำเภอสิงหนคร จังหวัดสงขลา บิดาชื่อนายคล้อย ทวนยก มารดาชื่อ นางตั้ง ทวนยก ภรรยาชื่อ นางเจียม ทวนยก มีบุตรชาย ๓ คน นายควน ทวนยก จะออกงานแสดงร่วมอยู่กับคณะการละเล่นพื้นบ้านเป็นส่วนใหญ่ ทั้งหนังตะลุงและโนรา รวมทั้งการแสดงร่วมกับคณะนาฏศิลป์วิทยาลัยครูสงขลา เริ่มเป่าปี่เมื่ออายุ ๑๖ ปี (พ.ศ. ๒๔๙๘)

ปัจจุบัน เป็นนายปี่หนังตะลุงให้นายหนังหลายคณะทั้งในจังหวัดสงขลา พัทลุง และจังหวัดนครศรีธรรมราช และภายหลังตั้งแต่ พ.ศ. ๒๕๓๓ เริ่มเป่าปี่มวยอีกประมาณ ๔๐ ครั้ง สำหรับภาคอื่น ๆ นอกจากนี้ ยังแสดงในต่างประเทศอีกด้วย ได้แก่ ประเทศมาเลเซีย ญี่ปุ่น สาธารณรัฐเกาหลี สวิทสเซอร์แลนด์ ฯลฯ นอกจากนี้ นายควน ทวนยก ยังได้สร้างสรรค์ภูมิปัญญาทางด้านดนตรีพื้นบ้านโดยเฉพาะทางด้านปี่หนังตะลุงและปี่โนราที่มีลักษณะโดดเด่นกว่างานสร้างสรรค์อื่น ๆ ในลักษณะเดียวกัน ได้แก่ เพลงประกอบระบำ ๕๐ เพลง การคิดแต่งทำนองการขึ้นปี่ เป็นต้น

เครื่องราชอิสริยาภรณ์
---------------------

* 

* พ.ศ. ไม่ปรากฎ –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 4 จตุตถดิเรกคุณาภรณ์ (จ.ภ.)

อ้างอิง
-------

1. ↑  นายควน ทวนยก[*ลิงก์เสีย*], กรมส่งเสริมวัฒนธรรม

**ข้อผิดพลาดนิพจน์: "๒" เป็นอักขระเครื่องหมายวรรคตอนที่ไม่รู้จัก**
สเปกตรัมดวงอาทิตย์พร้อมกับเส้นเฟราน์โฮเฟอร์
ในทางฟิสิกส์และทัศนศาสตร์ **เส้นเฟราน์โฮเฟอร์** (อังกฤษ: Fraunhofer lines) เป็นชุดของเส้นสเปกตรัมซึ่งตั้งชื่อตามโยเซ็ฟ ฟ็อน เฟราน์โฮเฟอร์ (ค.ศ. 1787–1826) นักฟิสิกส์ชาวเยอรมัน เส้นดังกล่าวเดิมจะสังเกตเห็นเป็นแถบมืด (เส้นการดูดกลืน) ในคลื่นที่ตามองเห็นของดวงอาทิตย์

ใน ค.ศ. 1802 วิลเลียม ไฮด์ วอลลัสตัน นักเคมีชาวอังกฤษ เป็นบุคคลแรกที่จดบันทึกรูปลักษณ์ของแถบมืดในสเปกตรัมดวงอาทิตย์ ใน ค.ศ. 1814 เฟราน์โฮเฟอร์ค้นพบเส้นดังกล่าวแยกต่างหาก และเริ่มต้นการศึกษาอย่างเป็นระบบ และการวัดความยาวคลื่นของแถบเหล่านี้อย่างระมัดระวัง ทั้งหมดแล้ว เขาได้ทำแผนที่เส้นดังกล่าวมากกว่า 570 เส้น และให้ชื่อลักษณะสำคัญด้วยตัวอักษร A ถึง K และเส้นที่อ่อนกว่าด้วยตัวอักษรอื่น การสังเกตแสงอาทิตย์สมัยใหม่สามารถตรวจจับเส้นเหล่านี้ได้หลายพันเส้น

อีกราว 45 ปีให้หลัง กุสทัฟ เคียร์ชฮ็อฟ และโรแบร์ท บุนเซิน สังเกตว่าเส้นเฟราน์โฮเฟอร์หลายเส้นเกิดขึ้นพร้อมกับเส้นเปล่งแสงอันมีลักษณะเฉพาะที่สามารถบ่งชี้ธาตุเคมีที่ได้รับความร้อนในสเปกตรัมได้ ทั้งสองได้รับข้อสรุปที่ถูกต้องว่าเส้นมืดในสเปกตรัมดวงอาทิตย์นั้นเกิดจากการดูดกลืนโดยธาตุเคมีในชั้นบรรยากาศของดวงอาทิตย์ ลักษณะอื่นบางลักษณะที่สามารถสังเกตเห็นได้ถูกระบุว่าเป็นเส้นฐานพิภพซึ่งเกิดจากการดูดกลืนโมเลกุลออกซิเจนของชั้นบรรยากาศของโลก

อ้างอิง
-------

1. ↑  Jenkins, Francis A.; White, Harvey E. (1981), *Fundamentals of Optics* (4th ed.), McGraw-Hill, p. 18, ISBN 0072561912
2. ↑  G. Kirchhoff (1860). "Ueber die Fraunhofer'schen Linien". *Annalen der Physik*. **185** (1): 148–150. Bibcode:1860AnP...185..148K. doi:10.1002/andp.18601850115.
3. ↑  G. Kirchhoff (1860). "Ueber das Verhältniss zwischen dem Emissionsvermögen und dem Absorptionsvermögen der Körper für Wärme und Licht". *Annalen der Physik*. **185** (2): 275–301. Bibcode:1860AnP...185..275K. doi:10.1002/andp.18601850205.
**เส้นยืน** หรือ **ด้ายยืน** (ในการทอผ้า) หมายถึง เส้นด้ายชุดหนึ่ง ที่เรียงอยู่ในแนวขวาง โดยจะมีเส้นพุ่งคอยขัดสลับให้กลายเป็นผืนผ้า ในการทอผ้า ช่างทอจะต้องเตรียมเส้นด้ายยืนเอาไว้ก่อนเสมอ โดยอาจมีความยาวหลายสิบเมตร การเตรียมด้ายยืนเป็นเรื่องที่ยุ่งยาก และใช้เวลามาก 

ด้ายเส้นยืนมีความสำคัญในการทอผ้าไม่น้อยไปกว่าด้ายเส้นพุ่ง เมื่อเตรียมแล้ว จะไม่สามารถเปลี่ยนเส้นด้ายยืน จนกว่าจะทอไปตลอดปืน เส้นยืนโดยทั่วไปจะมีขนาดเล็กกว่าเส้นพุ่ง มักจะใช้ด้ายที่มีคุณภาพสูง มีความทนทาน และเรียบ ไม่ขรุขระ 

การทอผ้าโดยทั่วไปจะใช้เส้นยืนสีเดียว หากเส้นยืนสีเข้ม ก็จะทำให้เนื้อผ้ามีสีเข้ม หากเส้นยืนมีสีอ่อน ก็จะทำให้ผ้ามีสีอ่อน แต่การทอผ้าบางชนิด เช่น ผ้าขาวม้า หรือ ผ้าอันปรม เส้นยืนจะมีหลายสี ตามความต้องการของช่างทอ 

กรณีที่ทอผ้ามุก ช่างทอจะต้องเตรียมเส้นยืนสองชุด ชุดหนึ่งเป็นเส้นยืนปกติ หรือเส้นยืนหลัก อีกชุดหนึ่งเป็นเส้นยืนพิเศษ (มีจำนวนน้อยกว่าเส้นยืนหลัก) ยกลอยเหนือเส้นยืนหลัก เพื่อสร้างลวดลายเสริมให้กับผืนผ้าในแนวตั้ง 

| * ด
* ค
* ก
การทอผ้า |
| --- |
| องค์ประกอบ: | ผ้า **·**  เส้นพุ่ง **·**  เส้นยืน **·**  ด้าย **·**  ดิ้น |  |
| เทคนิค: | ขิด **·**  ยก **·**  จก **·**  มุก **·**  มัดหมี่ **·**  บาติก |
| เครื่องมือ: | กี่ **·**  กระสวย **·**  ตะกอ **·**  ฟืม **·**  กระสม |
| ชนิดของกี่: | กี่กระตุก **·**  กี่กระทบ **·**  กี่ม้ง **·**  กี่เอว |
**วัดวิเวกวายุพัด** เป็นพระอารามหลวงชั้นตรีชนิดสามัญ สังกัดคณะสงฆ์ฝ่ายมหานิกาย ตั้งอยู่ในตำบลคลองจิก อำเภอบางปะอิน จังหวัดพระนครศรีอยุธยา

วัดวิเวกวายุพัด เดิมชื่อ **วัดช่องลม** สร้างเมื่อ พ.ศ. 2400 ต่อมา พ.ศ. 2435 ได้ย้ายที่ตั้งวัดมาในที่ตั้งปัจจุบันเนื่องจากที่เดิมถูกน้ำเซาะจนตลิ่งพังถึงเสากุฎิ โดยมีนายเอี่ยม มีจิตศรัทธายกที่นาให้ จำนวน 11 ไร่ ได้สร้างพระอุโบสถ ศาลาการเปรียญและกุฏิเพิ่ม 3 หลัง โดยมีพระสุวรรณวิมลศีล (หนู) เจ้าอาวาสวัดสุวรรณดาราราม เป็นผู้อำนวยการสร้าง และพระภิกษุเมฆ วัดกำแพง เป็นหัวหน้า ต่อมาพระบาทสมเด็จพระจุลจอมเกล้าเจ้าอยู่หัวได้เสด็จมาประทับแรม ณ พระราชวังบางปะอิน และได้เสด็จโดยทางชลมารคมาประพาสที่วัดนี้อยู่บ่อยครั้ง จึงได้พระราชทานนามวัดใหม่ว่า ""วัดวิเวกวายุพัด" ทั้งยังทรงพระราชทานสัญญาบัตรแต่งตั้งพระอธิการเมฆ เจ้าอาวาสวัดนี้ ให้เป็นพระครูวิเวกาภิราม และได้บูรณปฏิสังขรณ์อาคาร เสนาสนะต่าง ๆ เรื่อยมาและได้รับการยกฐานะเป็นพระอารามหลวง เมื่อ พ.ศ. 2440

พระบาทสมเด็จพระจุลจอมเกล้าเจ้าอยู่หัวได้ทรงโปรดเกล้าอุปถัมภ์วัดวิเวกวายุพัดมาโดยตลอด เช่น ก่อสร้างศาลาการเปรียญ กุฏิ และพระสถูปโดยพระราชทานนามว่า "ราชูทิศเจดีย์" และมีการย้ายอุโบสถหลังเดิมจากวัดเบญจมบพิตรดุสิตวนารามราชวรวิหารจากกรุงเทพมาสร้างแทนพระอุโบสถหลังเดิมของวัดนี้ พระบาทสมเด็จพระมหาภูมิพลอดุลยเดชมหาราช บรมนาถบพิตรได้พระราชทรัพย์ส่วนพระองค์เพื่อสร้างอาคารเรียนวัดวิวเกวายุพัด ซึ่งก่อสร้างแล้วเสร็จเมื่อ 25 กุมภาพันธ์ พ.ศ. 2515 และพระราชทานนามอาคารว่า "อาคารนวราชบพิตรนุเคราะห์"

อ้างอิง
-------

1. ↑  "วัดวิเวกวายุพัด (หลวงปู่ลอง) อ.บางปะอิน พระนครศรีอยุธยา". ทัวร์วัดไทย.
2. ↑  "วัดวิเวกวายุพัด". ศูนย์ข้อมูลกลางทางวัฒนธรรม.
**วัดวังน้ำเขียว** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลวังน้ำเขียว อำเภอกำแพงแสน จังหวัดนครปฐม

วัดวังน้ำเขียวตั้งวัด เมื่อ พ.ศ. 2464 ตามตำนานที่เล่าสืบต่อกันมา ก่อนนั้นหมู่บ้านวังน้ำเขียว เรียกว่า หมู่บ้านคลองแล้ง ตั้งอยู่ตำบลทุ่งกระพังโหม อำเภอสามแก้ว ต่อมาย้ายมาอยู่ที่บ้านยาง แล้วเปลี่ยนชื่อมาเป็นอำเภอกำแพงแสน ประชาชนประกอบด้วยคนหลายเชื้อชาติ ได้แก่ ไทย จีน ลาวครั่ง ไทยโซ่ง ประกอบอาชีพทำไร่ ทำนา เลี้ยงสัตว์ หมู่บ้านวังน้ำเขียวไม่มีวัด เมื่อมีงานบุญชาวบ้านต้องเดินทางไปทำบุญที่วัดลำเหย หรือวัดอื่น ๆ ซึ่งอยู่ไกลมาก ต่อมานายจอน สีสังข์ ซึ่งเป็นชาวบ้านหมู่บ้านวังน้ำเขียวได้บริจาคที่ดินสร้างวัดจำนวน 21 ไร่ เพื่อสร้างวัด ใช้ชื่อวัดว่า **วัดคลองแล้ง** เมื่อ พ.ศ. 2464 มีพระอาจารย์คุ่ย เป็นเจ้าอาวาส ต่อมาเปลี่ยนชื่อวัดมาเป็น "วัดวังน้ำเขียว" เพราะมีคลองสายหนึ่งซึ่งแยกมาจากแม่น้ำแม่กลอง ชื่อ *คลองท่าสารบางปลา* ไหลผ่านหน้าวัด คลองนี้เมื่อถึงฤดูแล้ง น้ำจะแห้งขาดเป็นตอน ๆ เฉพาะที่บ้านคลองแล้ง น้ำในคลองจะมีสีเขียวลึกมาก ชาวบ้านจึงเรียกว่า วังน้ำเขียว และตั้งชื่อวัดให้สอดคล้องกับพื้นที่ วัดได้รับพระราชทานวิสุงคามสีมา เมื่อ พ.ศ. 2485 เขตวิสุงคามสีมากว้าง 40 เมตร ยาว 80 เมตร

รายนามเจ้าอาวาส
---------------

* พระคุ่ย พ.ศ. 2452–2453
* พระหยี่ พ.ศ. 2453–2454
* พระพรหม พ.ศ. 2454–2469
* พระทม พ.ศ. 2469–2474
* พระอธิการคำปุ่น ปุณฺณศิริ พ.ศ. 2474–2482
* พระเล้ง พ.ศ. 2482–2484
* พระอธิการชัย ขตฺติปญฺโญ พ.ศ. 2484–2493
* พระเหลียง พ.ศ. 2493–2496
* พระไซ พ.ศ. 2496–2499
* พระพันธ์ พ.ศ. 2499–2502
* พระเด็ด พ.ศ. 2502–2503
* พระอธิการจอน พ.ศ. 2503–2506
* พระครูวิมลสิทธิการ (บุญรอด สิทธิการโร) พ.ศ. 2506–2549
* พระครูโกศลธรรมรัตน์ (ประพันธ์ จิตฺตกโร) พ.ศ. 2549–

อ้างอิง
-------

1. ↑  "วัดวังน้ำเขียว". ศูนย์ข้อมูลกลางทางวัฒนธรรม.
2. ↑  "บันทึกประเทศไทย ฉบับที่ 114 จังหวัดนครปฐม". p. 90–91.
**ผู้บัญชาการยุทธอวกาศ** (อังกฤษ: Chief of Space Operations) เป็นตำแหน่งตามกฎหมายของกองทัพอวกาศสหรัฐ และเป็นตำแหน่งระดับสูงสุดของนายทหารในกองทัพอวกาศสหรัฐ ทำหน้าที่เป็นผู้แทนกองทัพอวกาศในที่ประชุมคณะเสนาธิการร่วม เป็นหัวหน้าที่ปรึกษาฝ่ายทหารของรัฐมนตรีว่าการทบวงทหารอากาศ และเป็นที่ปรึกษาฝ่ายทหารของสภาความมั่นคงแห่งชาติ ของรัฐมนตรีว่าการกระทรวงกลาโหม และของประธานาธิบดี

ผู้บัญชาการยุทธอวกาศจะได้รับการแต่งตั้งโดยประธานาธิบดี โดยคำแนะนำและความยินยอมของวุฒิสภา มีวาระการดำรงตำแหน่งสี่ปีในยามปกติ ดำรงตำแหน่งได้ติดต่อกันสองวาระเฉพาะยามศึกสงครามและสถานการณ์ฉุกเฉินที่ประกาศโดยรัฐสภาสหรัฐ ผู้บัญชาการยุทธอวกาศมียศทหารเป็นพลเอก

ผู้บัญชาการยุทธอวกาศมีที่ทำงานอยู่ในอาคารเดอะเพนตากอน ไม่มีกองบัญชาการเป็นของตนเอง ไม่มีอำนาจบังคับบัญชากองทัพอวกาศ จึงมิอาจเรียกว่าผู้บัญชาการทหารอวกาศ กฎหมายสหรัฐว่าด้วยสายบังคับบัญชา บัญญัติให้การควบคุมบังคับบัญชาทหารสหรัฐทุกเหล่าทัพเป็นอำนาจของประธานาธิบดีและรัฐมนตรีว่าการกระทรวงกลาโหม ซึ่งจะมอบคำสั่งโดยตรงให้แก่หน่วยบัญชาการรบรวม

อ้างอิง
-------

1. ↑   10 USC 8033. Chief of Staff
2. 1 2  Law.cornell.edu, 10 USC 3033. Chief of Staff

| * ด
* ค
* ก
คณะเสนาธิการร่วมของกองทัพสหรัฐ |
| --- |
| 
* ประธาน
* รองประธาน
* ผู้บัญชาการเหล่านาวิกโยธิน
* เสนาธิการทหารบก
* ผู้บัญชาการยุทธนาวี
* เสนาธิการทหารอากาศ
* ผู้บัญชาการยุทธอวกาศ
* อธิบดีกรมยามชาติ

 |  |
ภาพมุมสูงของหิมะภาค จาก เก็บถาวร 2007-08-26 ที่ เวย์แบ็กแมชชีน UN Environment Programme Global Outlook for Ice and Snow
ภาพความละเอียดสูงนี้ ซึ่งออกแบบสำหรับ IPCC แสดงขอบเขตของบริเวณที่ได้รับผลจากองค์ประกอบของหิมะภาคทั่วโลก เหนือพื้นดิน ชั้นดินเยือกแข็งคงตัวต่อเนื่องแสดงด้วยสีชมพูเข้ม ขณะที่ชั้นดินเยือกแข็งคงตัวไม่ต่อเนื่องแสดงด้วยสีชมพูที่อ่อนกว่า สีขาวกึ่งโปร่งใสเหนือพื้นที่ดินกว้างใหญ่ของซีกโลกเหนือแสดงบริเวณซึ่งมีหิมะตกอย่างน้อยหนึ่งวันระหว่างปี 2543-2555 เส้นสีเขียวสว่างตามขอบทิศใต้ของบริเวฯนี้แสดงขอบเขตหิมะสูงสุด ขณะที่เส้นสีดำตามทวีปอเมริกาเหนือ ยุโรปและเอเชียแสดงเส้นขอบเขตหิมะ 50% ธารน้ำแข็งแสดงเป็นจุดสีทองเล็ก ๆ ในพื้นที่ภูเขาและในละติจูดเหนือและใต้จัด เหนือพื้นน้ำ หิ้งน้ำแข็งแสดงรอบทวีปแอนตาร์กติกาตามน้ำแข็งทะเลรอบหิ้งน้ำแข็ง น้ำแข็งทะเลยังแสดงที่ขั้วโลกเหนือ สำหรับทั้งสองขั้ว ขอบเขตน้ำแข็งทะเลเฉลี่ย 30 ปีแสดงโดยขอบสีเหลือง นอกากนี้ จะเห็นแผ่นน้ำแข็งกรีนแลนด์และแอนตาร์กติกาได้ชัดเจน
**หิมะภาค**[]หรือ ไครโอสเฟียร์ (อังกฤษ: Cryosphere) เป็นส่วนหนึ่งของผิวโลกซึ่งประกอบด้วยน้ำในรูปของแข็ง รวมถึงทะเลที่เป็นน้ำแข็ง ทะเลสาบน้ำแข็ง แม่น้ำที่เป็นน้ำแข็ง ธารน้ำแข็ง แผ่นน้ำแข็ง และพื้นดินซึ่งเยือกแข็ง พื้นที่ส่วนใหญ่ของหิมะภาคมักจะซ้อนอยู่บนพื้นที่ของอุทกภาค หิมะภาคนั้นเกี่ยวข้องกับการเปลี่ยนแปลงสภาพภูมิอากาศโลกหลายประการ โดยมักมีอิทธิพลต่อเมฆ ปริมาณหยาดน้ำฟ้า อุทกวิทยา และการไหลเวียนของอากาศและกระแสน้ำ

โครงสร้าง
---------

น้ำที่ผ่านจุดเยือกแข็งมาแล้วมักจะพบบนพื้นผิวโลกในรูปของหิมะ น้ำแข็งในทะเลสาบและแม่น้ำ น้ำแข็งในทะเล และธารน้ำแข็ง โดยพื้นที่ที่มีน้ำแข็งปกคลุมและน้ำแข็งในแหล่งน้ำจืดนั้นมักจะขึ้นตรงกับฤดูกาล หากอุณหภูมิสูงขึ้น หิมะหรือน้ำแข็งเหล่านี้ก็อาจละลายได้ น้ำแข็งในธารน้ำแข็งบางแห่งอาจคงสภาพได้นานถึงหนึ่งแสนปีหรือมากกว่านั้น และน้ำแข็งทางตะวันออกของทวีปแอนตาร์กติกาอาจมีอายุถึงหนึ่งล้านปี

ปริมาณน้ำแข็งที่มากที่สุดในโลกอยู่ที่แอนตาร์กติกา โดยเฉพาะบริเวณตะวันออกของทวีป ส่วนบริเวณที่มีน้ำแข็งหรือหิมะปกคลุมที่กว้างที่สุดในโลกนั้นอยู่บริเวณซีกโลกเหนือ โดยหิมะภาคจะกินพื้นที่ถึงร้อยละ 23 ของซีกโลกเหนือในเดือนมกราคม 

มีปัจจัยทางกายภาพที่สำคัญหลายประการที่ทำให้การแลกเปลี่ยนพลังงานระหว่างพื้นผิวโลกกับชั้นบรรยากาศเบาบางลง ปัจจัยที่สำคัญก็คือการที่หิมะภาคสามารถสะท้อนความร้อนได้ สามารถถ่ายเทความร้อนได้ และสามารถเปลี่ยนสถานะได้ (ความร้อนแฝงจำเพาะ) ปัจจัยทางกายภาพเหล่านี้รวมถึงความขรุขระของผิวไครโอสเฟียร์นั้นมีส่วนอย่างมากในการที่มนุษย์สามารถสังเกตและศึกษาหิมะและน้ำแข็งจากอวกาศได้ ตัวอย่างเช่นความขรุขระของหิมะภาคเป็นตัวการสำคัญในการสะท้อนกลับของเรดาร์

ดูเติม
------

* ธารน้ำแข็ง
* น้ำแข็ง
* หิมะ
* อุทกภาค

อ้างอิง
-------

1. ↑  
Hall, D. K. 1996: Remote sensing applications to hydrology: imaging radar. Hydrological Sciences, 41, 609-624.
**วัดวังผาแดง** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลนาสวน อำเภอศรีสวัสดิ์ จังหวัดกาญจนบุรี ที่ดินตั้งวัดมีเนื้อที่ 32 ไร่ ปัจจุบันมีพระครูโสภณกาญจนพิสุทธิ์ เป็นเจ้าอาวาส

วัดวังผาแดงตั้งวัดเมื่อ พ.ศ. 2480 วัดยังเป็นที่รับของแก่พระภิกษุที่เดินทางมาเพื่อปฏิบัติธรรมเจริญ จิตภาวนา และยังเป็นที่ตั้งของศูนย์สงเคราะห์และฟื้นฟูผู้ติดยาเสพติด ด้านการศึกษา มีโรงเรียนพระปริยัติธรรมแผนกธรรม เปิดสอนเมื่อ พ.ศ. 2481

อาคารเสนาสนะที่สำคัญ ได้แก่ ศาลาการเปรียญ กว้าง 20 เมตร ยาว 24 เมตร สร้างเมื่อ พ.ศ. 2481 เป็นอาคารครึ่งตึกครึ่งไม้ กุฏิสงฆ์ จํานวน 11 หลัง เป็นอาคารไม้ ศาลาอเนกประสงค์ กว้าง 9 เมตร ยาว 12 เมตร สร้างเมื่อ พ.ศ. 2500 เป็นอาคารไม้ พื้นคอนกรีตเสริมเหล็ก โรงครัว หอกลอง และหอพักผู้เข้ารับการบําบัดรักษาผู้ติดยาเสพติด (ธรรมะรักษาใจ)

รายนามเจ้าอาวาส
---------------

* พระคํา สุธมฺโม พ.ศ. 2480–2487
* พระสํารวย กวิวํโส พ.ศ. 24880–2492
* พระอธิการเย็น อนาลโย พ.ศ. 2493–2499
* พระอธิการอนุชา อติเมโธ พ.ศ. 2500–2516
* พระอธิการสมพงษ์ อภิชาโต พ.ศ. 2517–2527
* พระอธิการสุชิน อุตฺตเมโธ พ.ศ. 2528–2532
* พระครูโสภณกาญจนพิสุทธิ์ พ.ศ. 2533–

อ้างอิง
-------

1. ↑  "วัดวังผาแดง". สำนักงานพระพุทธศาสนาแห่งชาติ.
2. ↑  "โยมไปขอรับการบำบัดโรคพิษสุราเรื้อรังเจอ3พระวัดดังซ้อมดับ". โพสต์ทูเดย์.
3. ↑  "วังผาแดง". สำนักงานคณะสงฆ์ภาค ๑๔.
หลิ่มไท่ซือ

**หลินไท่ซือ** (จีน: 林太师) หรือ หลินไท่ซือกง (林太师公) หรือ หลิมฮู้ไท่ซู (ฮกเกี้ยน: 林府太师) เกิดเมื่อวันที่สี่ เดือนสี่ (四月初四) ปี ค.ศ. 1537 หรือปีพุทธศักราชที่ 2080 ณ บ้านหยุนเซียว มณฑลฟู่เจี้ยน หรือฮกเกี้ยน (福建云霄 - Fújiàn yúnxiāo) ในปีที่ 16 ของรัชสมัยฮ่องเต้เจียจิ้งราชวงศ์หมิง ซึ่งตรงกับปีเกิดปีเดียวกับ King Edward ที่หก ของอังกฤษ, โชกุน อาชิกาย่า โยชิอากิของญี่ปุ่น และกษัตริย์จอนห์ที่3 ของประเทศสวีเดน

ท่านมีชื่อจริงว่า หลินเสียชุน (林偕春 - lín xié chūn) หรือฉายาว่า หลินฝู๋หยวน (林孚元 - lín fú yuán) โดยในปีค.ศ. 1565 ท่านได้เข้ารับราชการในตำแหน่งขุนนางในราชสำนักหมิงเป็นครั้งแรก ซึ่งขณะนั้นท่านมีอายุได้ 28 ปีพอดี และท่านยังได้รับเชิญเข้าร่วมสภาฮั่นหลิน (จีน: 翰林院; พินอิน: *hàn lín yuàn*) ซึ่งเป็นสภาที่ทรงอิทธิพลมากสำหรับบัณฑิตในยุคนั้น ซึ่งหน้าที่ของสภาฮั่นหลินคือ บันทึกและแก้ใขประวัติศาสตร์ของราชวงศ์ รวมไปถึงการวางแผนการศึกษา และการสอบเพื่อเฟ้นหาบัณฑิตเข้ารับราชการอีกด้วย

สมาชิกของสภาฮั่นหลินก่อนหน้าท่านหลินไท่ซือนี้ เป็นบุคคลที่มีชื่อเสียงสุดยอด ในยุคต่างๆทั้งสิ้น อาทิเช่น หลี่ไป๋ (李白), ไป่จูอี้ (白居易), โอวหยางซิว (欧阳修) และ เสิ่นโข่ว (沈括) เป็นต้น และเป็นที่น่าเสียดายว่า บันทึกเก่าๆ ที่มีคุณค่าซึ่งเก็บรักษาอยู่ในห้องสมุดของสภาฮั่นหลินได้ถูกไฟ ไหม้ทำลายและโดนปล้นไปบางส่วนจากเหตุการณ์กบฏนักมวยที่มีกองกำลังนานาชาติ ได้ปิดล้อมพระราชวังต้องห้ามในกรุงปักกิ่ง เมื่อปี ค.ศ. 1900 และสภาฮั่นหลินก็ต้องปิดฉากลงอย่างถาวรหลังจากเหตุการณ์กบฏซินห้าย (辛亥革命) ใน ปี ค.ศ. 1911

ในปี ค.ศ. 1568 ท่านได้รับเลือกเป็นมหาบัณฑิตในสภาฮั่นหลินและมีหน้าที่สำคัญคือการบันทึกและแก้ไขประวัติศาสตร์ของประเทศ 
ปี ค.ศ. 1573 ท่านได้รับการเลื่อนตำแหน่งเป็นไท่ซือ (太师) ซึ่งคอยให้การศึกษาแก่องค์รัชทายาท (太子) ซึ่งเป็นตำแหน่งที่สูงที่สุดในชีวิตการรับราชการของท่าน และในปี ค.ศ. 1607 ท่านก็ได้สิ้นชีวิตลง รวมอายุได้ 71 ปี ร่างของท่านได้รับการฝังอยู่ที่ภูเขาชีซิง (แปลว่าเขาเจ็ดดาว) มณฑลฮกเกี้ยน (葬与福建省内七星山)

ตามประวัติได้มีการบันทึกว่า ขณะที่ท่านดำรงตำแหน่งไท่ซือนั้น ท่านได้ปราบปรามพวกอันธพาลนักเลงที่กำลังทำลายศาลเจ้าแห่งหนึ่ง ซึ่งศาลเจ้าแห่งนี้อยู่ในพื้นที่ที่ท่านดูแลในฐานะของไท่ซืออยู่ หลังจากที่ท่านได้จับพวกอันธพาลได้หมดแล้ว ท่านจึงได้ทราบว่าศาลเจ้าแห่งนี้ได้สร้างขึ้นเพื่อสักการบูชาเทพเจ้ากิ้วอ๋องไต่เต่ (九皇大帝)

และในคืนนั้นเอง กิ้วอ๋องไต่เต่ ได้มาปรากฏขึ้นในความฝันของท่าน เพื่อแสดงความขอบคุณที่ได้ช่วยเหลือศาลเจ้าให้รอดพ้นจากการทำลาย และในฝันนั้น องค์กิ้วอ๋องไต่เต่ ยังได้แต่งตั้งตำแหน่งให้ท่านเป็นกิ้วอ๋องไท่ซือกง (九皇太师公) อีกด้วย

วันต่อมาท่านได้กลับไปที่ศาลเจ้า และได้เกิดเรื่องอัศจรรย์ขึ้น คือในศาลเจ้าได้มีเก้าอี้ซึ่งอุทิศไว้สำหรับท่าน ปรากฏขึ้นในศาลเจ้าของกิ้วอ๋องไต่เต่นั้นเอง ตั้งแต่นั้นมาชาวบ้านก็เคารพนับถือท่านในฐานะของ หลินฮู้ไท่ซือ (林府太师) หรือกิ้วอ๋องไท่ซือกง (九皇太师公) เป็นต้นมาจวบกระทั่งปัจจุบัน ซึ่งศาลเจ้าหรือแท่นบูชา (สินตั๋ว) โบราณๆ ที่บูชากิ้วอ๋องไต่เต่ มักจะมีการบูชาหลินไท่ซือด้วย เพื่อเป็นการแสดงเคารพนับถือท่านเช่นกัน

หลินไท่ซือ ยังได้รับการยกย่องบูชาเป็นหนึ่งในเทพเจ้าของบรรพบุรุษคนแซ่หลิม (林氏祖先) หรือ แซ่หลิน ในภาษาจีนกลาง อีกด้วย

อ้างอิง
-------

1. 1 2 3 4  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2008-12-13.
2. 1 2  （正体中文）翰林院．大英百科全書
**พรรคประชาธิปไตยอินโดนีเซีย** (The Indonesian Democratic Party; PDI) เป็นหนึ่งในพรรคการเมืองที่ได้รับการยอมรับจากรัฐบาลในยุคระเบียบใหม่ของอินโดนีเซีย

จุดเริ่มต้น
-----------

พรรคการเมืองที่เข้าร่วมในการเลือกตั้ง พ.ศ. 2514 มี 10 พรรคซึ่งซูฮาร์โตเห็นว่ามากเกินไปและต้องการลดให้เหลือเพียง 2-3 พรรค ทำให้พรรคการเมืองต่างๆต้องมารวมตัวกัน การเกิดขึ้นของพรรคประชาธิปไตยอินโดนีเซียเป็นการรวมตัวของพรรคการเมืองชาตินิยมและไม่นิยมอิสลาม 5 พรรคในสภาผู้แทนราษฎร ซึ่งเรียกว่ากลุ่มพัฒนาประชาธิปไตย ประกอบด้วยพรรคแห่งชาติอินโดนีเซีย สันนิบาตสนับสนุนอินโดนีเซียเอกราช พรรคมูร์บา พรรคคริสเตียนอินโดนีเซีย และพรรคคาทอลิก ต่อมาในวันที่ 10 มกราคม พ.ศ. 2516 ซึ่งเป็นวันที่ซูฮาร์โตเสนอให้ลดพรรคการเมือง ทั้งห้าพรรคจึงรวมเข้าด้วยกันเป็นพรรคประชาธิปไตยอินโดนีเซีย

พรรคแห่งชาติอินโดนีเซียซึ่งเป็นพรรคที่ใหญ่ที่สุดใน 5 พรรคที่เข้ามารวมและสืบทอดมาจากพรรคของซูการ์โนมีฐานเสียงในชวาตะวันออกและชวากลาง สันนิบาตสนับสนุนอินโดนีเซียเอกราชเป็นพรรคที่ต่อต้านพรรคคอมมิวนิสต์อินโดนีเซียอย่างรุนแรงในสมัยซูการ์โน ส่วนพรรคมูร์บาเป็นพรรคฝ่ายซ้าย แม้ว่าจะเป็นพรรคที่มีความหลากหลายมากกว่าพรรคสหพัฒนาการ แต่พรรคนี้ก็ได้เข้าร่วมในการเลือกตั้ง พ.ศ. 2520 แม้จะไม่สามารถแสดงความเป็นแนวร่วมที่มีเอกภาพได้

แรลลีของพรรคประชาธิปไตยอินโดนีเซียในจาการ์ตาเมื่อ 7 พฤษภาคม พ.ศ. 2540
พรรคนี้เป็นอีกพรรคที่ได้รับการสนับสนุนจากรัฐนอกเหนือจากพรรคโกลคาร์ซึ่งเป็นพรรคข้าราชการ เนื่องจากอีกพรรคคือพรรคสหพัฒนาการซึ่งเป็นพรรคนิยมอิสลาม และซูฮาร์โตไม่ต้องการให้สังคมแยกเป็นสองฝ่ายคือกลุ่มข้าราชการและกลุ่มนิยมอิสลามจึงสนับสนุนพรรคประชาธิปไตยอินโดนีเซียเป็นพรรคที่สาม พรรคนี้เป็นพรรคที่เล็กที่สุดในสมัยของซูฮาร์โต พรรคนี้ได้สนับสนุนทายาทของซูการ์โน เมกาวตี ซูการ์โนปุตรีได้เป็นหัวหน้าพรรคนี้ใน พ.ศ.2536 แต่รัฐบาลไม่ยอมรับและต้องการให้บูดี ฮาร์โยโนเป็นหัวหน้าพรรคแทน แต่เมื่อเลือกหัวหน้าพรรคอีกครั้ง เมกาวตีก็ได้เป็นหัวหน้าพรรค ต่อมา ในเดือนมิถุนายน พ.ศ. 2539 สุรยาดีซึ่งมีรัฐบาลหนุนหลังได้รับเลือกเป็นหัวหน้าพรรค เมกาวตีไม่ยอมรัลผลการเลือกตั้งและถือว่าตนยังเป็นหัวหน้าพรรคที่ถูกต้อง และได้เกิดเหตุจลาจลขึ้น กลุ่มผู้สนับสนุนสุรยาดีได้บุกเข้าที่ทำการพรรคและถูกต่อต้านโดยผู้สนับสนุนเมกาวตี หลังจากเหตุจลาจล พรรคประชาธิปไตยอินโดนีเซียได้แยกเป็นสองส่วน คือกลุ่มของสุรยาดี และกลุ่มของเมกาวตี

หลังยุดซูฮาร์โต
---------------

หลังจากที่ซูฮาร์โตลงจากอำนาจใน พ.ศ. 2541 กลุ่มของเมกาวตีได้ประกาศจัดตั้งพรรคประชาธิปไตยอินโดนีเซีย-การต่อสู้ เพื่อให้ต่างจากพรรคประชาธิปไตยอินโดนีเซียที่รัฐบาลสนับสนุน
พรรคประชาธิปไตยอินโดนีเซียเข้าร่วมในการเลือกตั้ง พ.ศ. 2542 และได้ 2 ที่นั่ง แต่ปฏิเสธไม่ยอมรับผลการเลือกตั้ง พรรคนี้ไม่ผ่านเกณฑ์ขั้นต่ำในการเข้าร่วมการเลือกตั้ง พ.ศ. 2547 หลังจากที่ไม่สามารถรวมกับพรรคอื่นได้ พรรคนี้จึงเปลี่ยนชื่อเป็นพรรคแนวหน้าประชาธิปไตยอินโดนีเซีย

อ้างอิง
-------

1. ↑  Bambang Setiawan & Bestian Nainggolan (Eds) (2004) *Partai-Partai Politik Indonesia: Ideologi dan Program 2004-2009 (Indonesian Political Parties: Ideologies and Programs 2004-2009* Kompas ISBN 979-709-121-X. p213

* 1999 Legislative Elections Profile เก็บถาวร 2014-07-07 ที่ เวย์แบ็กแมชชีน (อินโดนีเซีย)
* Akan Tergusurkah Megawati Soekarnoputri? เก็บถาวร 2007-10-06 ที่ เวย์แบ็กแมชชีน (อินโดนีเซีย)
* Megawati Profile on tokohindonesia.com เก็บถาวร 2006-11-21 ที่ เวย์แบ็กแมชชีน (อินโดนีเซีย)
พิกัดภูมิศาสตร์: 25°44′27″N 32°36′8″E﻿ / ﻿25.74083°N 32.60222°E﻿ / 25.74083; 32.60222

สถานที่ตั้งของหุบเขาในหุบเขาธีบัน ทางฝั่งตะวันตกของแม่น้ำไนล์ ในเดือนตุลาคม 1988 (ลูกศรแดง แสดงถึงที่ตั้ง)
**หุบเขากษัตริย์** (อาหรับ: وادي الملوك, Wādī al-Mulūk; อังกฤษ: The Valley of the Kings) เป็นหุบเขาในประเทศอียิปต์ เป็นหลุมศพของกษัตริย์และราชวงศ์ในราชอาณาจักรใหม่ (ตั้งแต่ราชวงศ์ที่ 18 ถึง 20 ของอียิปต์โบราณ). หุบเขาตั้งอยู่บนฝั่งตะวันตกของแม่น้ำไนล์ ฝั่งตรงข้ามกับเมืองธีปส์ (หรือ ลักซอร์ในปัจจุบัน) ตั้งอยู่ใจกลางของธีบันเนโครโปลิส บริเวณที่อุดมสมบูรณ์ในทะเลทรายนั้นประกอบด้วย 2 หุบเขาคือ หุบเขาตะวันออก (ที่เป็นที่ตั้งของสุสานเป็นส่วนใหญ่) และหุบเขาตะวันตก 

ในปี 2006 ได้มีการค้นพบห้อง (เควี 63) และในปี 2008 ได้ค้นพบทางเข้าสุสานอีก 2 แห่ง หุบเขานี้มีหลุมศพอยู่ 63 แห่งและห้อง (ที่มีหลายขนาดทั้งห้องเล็ก ๆ ไปจนถึงสุสานที่มีห้องซับซ้อน ที่มีห้องมากกว่า 120 ห้อง) และยังเป็นที่ฝังพระศพที่สำคัญของราชวงศ์ของอาณาจักรใหม่แห่งอียิปต์โบราณ รวมถึงยังมีสุสานของบุคคลสำคัญอีกหลายแห่ง สุสานตกแต่งด้วยภาพของเทพเจ้าอียิปต์และได้ให้ข้อมูลความเชื่อเกี่ยวกับพิธีศพในช่วงเวลานั้น สุสานทั้งหมดดูเหมือนจะถูกเปิดและโจรรกรรมวัตถุโบราณไปแล้ว แต่ก็ยังให้แนวคิดเกี่ยวกับความมั่งคั่งและอำนาจในการปกครองในยุคนั้น

พื้นที่นี้ถือเป็นการค้นพบด้านโบราณคดีและอียิปต์ศึกษา ตั้งแต่สิ้นสุดศตวรรษที่ 18 สุสานและที่ฝังศพก็ยังคงเป็นที่สนใจในการสำรวจข้อมูล ในยุคสมัยใหม่นี้หุบเขาเป็นที่มีชื่อเสียงขึ้นมาหลังจากการค้นพบสุสานของฟาโรห์ตุตันคามุน (ที่เป็นที่เลื่องลือด้านคำสาปฟาโรห์)และยังถือเป็นหนึ่งในสถานที่โบราณคดีที่โด่งดังที่สุดในโลก ในปี ค.ศ. 1979 ถูกยกให้เป็นมรดกโลก ร่วมกับส่วนที่เหลือของธีบันเนโครโพลิส การค้นพบ การขุดค้นหาวัตถุโบราณ และการอนุรักษ์ยังคงดำเนินการต่อไป และยังถือเป็นจุดศูนย์กลางการท่องเที่ยวในปัจจุบัน ที่เปิดให้เข้าชม

อ้างอิง
-------

1. ↑  Maspero (1913), p.182
2. ↑  "Theban Mapping Project". Theban Mapping Project. สืบค้นเมื่อ 2006-12-04.
3. ↑  Siliotti (1997), p.13
4. ↑  Zahi Hawass. "Spotligh Interview: 2008". The Plateau: Official Website for Dr. Zahi Hawass. สืบค้นเมื่อ 2008-08-15.
5. ↑  "Valley of the Kings". Theban Mapping Project. คลังข้อมูลเก่าเก็บจากแหล่งเดิมเมื่อ 2008-07-19. สืบค้นเมื่อ 2008-08-09.
6. ↑  "Egypt's "King Tut Curse" Caused by Tomb Toxins?". National Geographic. สืบค้นเมื่อ 2006-12-08.
7. ↑  
"Ancient Thebes and its necropolis". UNESCO Work Heritage Sites. สืบค้นเมื่อ 2006-12-04.
**พรรคประชาชนสิงคโปร์** (อังกฤษ: Singapore People's Party, SPP; อักษรจีนตัวย่อ: 新加坡人民党; อักษรจีนตัวเต็ม: 新加坡人民黨) เป็นพรรคฝ่ายค้านที่นิยมฝ่ายซ้าย หัวหน้าพรรคคือเชียม ซีตง

การก่อตั้ง
----------

พรรคนี้ก่อตั้งเมื่อ พ.ศ. 2537 โดยซิน เก็กตง ซึ่งเป็นกลุ่มที่นิยมเชียม ซีตง ในพรรคประชาธิปไตยสิงคโปร์ เป็นเวลาสามปีที่ซินอยู่ในตำแหน่งหัวหน้าพรรค จนกระทั่งเชียมเข้าร่วมกับพรรคเมื่อสภาหมดวาระใน พ.ศ. 2540 เชียมได้รับเลือกเป็นหัวหน้าพรรค

สมาชิกพันธมิตรประชาธิปไตยสิงคโปร์
---------------------------------

ใน พ.ศ. 2544 พรรคนี้เข้าเป็นสมาชิกของพันธมิตรประชาธิปไตยสิงคโปร์ร่วมกับพรรคความเป็นปึกแผ่นแห่งชาติ พรรคยุติธรรมสิงคโปร์ และองค์การแห่งชาติสิงคโปร์เชื้อสายมลายู เชียมเป็นประธานของพันธมิตร โดยเป็นการรวมพรรคการเมืองที่แตกต่างกันให้เป็นเอกภาพ เพื่อสู้กับพรรคกิจประชาชนในการเลือกตั้ง พ.ศ. 2544 ซึ่งในการเลือกตั้งนี้ เชียมได้รับเลือกอีกครั้งและเป็นผู้นำฝ่ายค้านโดยพฤตินัย ในการเลือกตั้ง พ.ศ. 2549 เชียมได้รับเลือกอีกครั้ง แต่ตำแหน่งฝ่ายค้านโดยพฤตินัยเปลี่ยนไปเป็นโลว์ เทียเคือง ผู้นำพรรคแรงงาน

การถอนตัวออกจากพันธมิตรประชาธิปไตย
----------------------------------

พรรคความเป็นปึกแผ่นแห่งชาติได้ถอนตัวออกจากแนวร่วมใน พ.ศ. 2550 แต่พรรคประชาชนยังคงอยู่ ใน พ.ศ. 2553 เชียมพยายามนำพรรคปฏิรูปเข้ามาร่วมในพันธมิตร แต่มีสมาชิกในพันธมิตรคัดค้าน ทำให้เชียมยุติบทบาททางการเมืองเป็นการประท้วง ต่อมาในวันที่ 28 กุมภาพันธ์ พ.ศ. 2554 สมาชิกพันธมิตรได้ลงมติปลดเชียมออกจากหัวหน้าพันธมิตร ต่อมาในวันที่ 2 มีนาคม พ.ศ. 2554 เชียมได้ประกาศว่าพรรคประชาชนถอนตัวออกจากพันธมิตร ลีนา โละห์ วูนลี ภรรยาของเชียมได้ลงรับสมัครเลือกตั้งในเขตโปตงปาร์ซี ซึ่งเชียมเคยได้รับเลือกมาหลายสมัย ในการเลือกตั้ง พ.ศ. 2554 แต่ลีนาไม่ได้รับเลือก

แหล่งข้อมูลอื่น
---------------

* Singapore People's Party เก็บถาวร 2011-04-24 ที่ เวย์แบ็กแมชชีน official site
* ChannelNewsAsia 1 May 2011 on SPP candidate for Potong Pasir in GE 2011 เก็บถาวร 2012-10-22 ที่ เวย์แบ็กแมชชีน
**ปฏิบัติการทันเนนแบร์ก** (เยอรมัน: *Unternehmen Tannenberg*) เป็นรหัสนามของหนึ่งในการปฏิบัติการสังหารหมู่โดยนาซีเยอรมนีที่ได้ถูกนำไปใช้ในชาติโปแลนด์ในช่วงการเปิดฉากของสงครามโลกครั้งที่สองในทวีปยุโรป เป็นส่วนหนึ่งของเจเนรัลพลันโอสท์ (Generalplan Ost) สำหรับการตั้งรกรากทางตะวันออกของเยอรมัน การยิงเป้าได้ถูกดำเนินการด้วยการใช้รายชื่อในการเนรเทศ (Sonderfahndungsbuch Polen) รวบรวมโดยตำรวจลับ เกสตาโปในช่วงสองปีก่อนการโจมตีในปี ค.ศ. 1939.

รายชื่อลับสุดยอดได้มีการระบุถึงจำนวนของชนชั้นสูงของชาวโปลแลนด์ได้มากว่า 61,000 สมาชิก: ซึ่งมีทั้งนักเคลื่อนไหว, ปัญญาชน, นักศึกษา, นักบวช, นักแสดง, อดีตเจ้าหน้าที่และอื่น ๆ ที่จะถูกกักตัวหรือยิงทิ้ง ส่วนสมาชิกของชนกลุ่มน้อยชาวเยอรมันที่อาศัยในประเทศโปแลนด์ได้คอยช่วยเหลือในการเตรียมรายชื่อ ได้มีการประเมินว่า มีจำนวนชาวเยอรมัน 2 หมื่นคนที่อาศัยอยู่ในโปแลนด์เป็นองค์กรที่เกี่ยวข้องในรูปแบบต่าง ๆ ของการบ่อนทำลาย

ปฏิบัติการทันเนนแบร์กได้รับการติดตามอย่างใกล้ชิดโดย Intelligenzaktion ในช่วงระยะที่สองของ Unternehmen Tannenberg ภายใต้การดูแลโดย Sonderreferat ของไฮดริชจากเบอร์ลิน มันได้ใช้เวลาจนกระทั่งเดือนมกราคม ค.ศ. 1940. เฉพาะในโพเมราเนีย ชาวโปแลนด์จำนวน 36,000-42,000 คน รวมทั้งเด็กถูกฆ่าตายก่อนจะจบลงในปี ค.ศ. 1939

อ้างอิง
-------

1. 1 2  Unternehmen Tannenberg - August 1939: Wie der SD den Überfall auf Polen vorbereitete (III) bei wissen.spiegel.de (PDF file, direct download). (เยอรมัน)
2. ↑  Tomasz Chinciński (November 4, 2009). "Prowokacje SD (Sicherheitsdienst)". *Piąta kolumna (The 5th Column)* (ภาษาโปแลนด์). S.P. Polityka. สืบค้นเมื่อ August 13, 2012.
3. ↑  Piotr Semków, IPN Gdańsk (September 2006). "Kolebka (Cradle)" (PDF). *IPN Bulletin No. 8–9 (67–68), 152 pages*. Warsaw: Institute of National Remembrance. 42–50 (44–51/152 in PDF). ISSN 1641-9561. คลังข้อมูลเก่าเก็บจากแหล่งเดิม (PDF)เมื่อ 2018-09-17. สืบค้นเมื่อ 8 November 2015 – โดยทาง direct download: 3.44 MB.
**หลิว ซงเหริน** (จีนตัวเต็ม: 劉松仁, จีนตัวย่อ: 刘松仁, พินอิน: Liú Sōngrén; อักษรโรมัน: *Damian Lau, Damian Lau Chung-yan*) เป็นนักแสดงและผู้กำกับภาพยนตร์ชาวฮ่องกงที่มีชื่อเสียง โดยเฉพาะในยุคทศวรรษที่ 70 และ 80 เกิดเมื่อวันที่ 14 ตุลาคม ค.ศ. 1949 ที่ฮ่องกง หลิว ซงเหรินเข้าสู่แวดวงการแสดงเมื่อปี ค.ศ. 1971 กับทางสังกัด ATV และกับทาง TVB เมื่อปี ค.ศ. 1976 โดยมีชื่อเสียงมาจากการเล่นซีรีส์แนวกำลังภายในชุดต่าง ๆ เช่น ในบทของ เล็กเซียวหงส์ ในชุด หงส์ผงาดฟ้า, ฤทธิ์ดาบวงพระจันทร์, ศึกสองนางพญา, *The Rise of the Great Wall* หรือ *จิ๋นซีฮ่องเต้* ในปี ค.ศ. 1986 คู่กับ หมีเซียะ ในบทของ จิงเคอ นักลอบสังหารจากแคว้นเยี่ยน, *Condor In September* หรือ *เหยี่ยวเดือนเก้า* คู่กับ กู้ กวงจง และ เปาบุ้นจิ้น ขุนศึกตระกูลหยาง เป็นต้น

ผลงานการแสดง
------------

* *Zu - Warriors from the Magic Mountain* (1983)
* *The Rise of the Great Wall* (1986)
* *Condor In September* (1986)
* *The Greed of Man* (1992-ทั้ง 3 ภาค)
* *The Great General* (1994)
* *State of Divinity* (2000)
* *The Heaven Sword and Dragon Saber* (2000)
* *Point of No Return* (2003)
* *Tianxia Diyi* (2004)
* *Hard Fate* (2005)
* *Eight Heroes* (2006)
* *The Drive of Life* (2007)
* *Three Kingdoms: Resurrection of the Dragon* (2008-บทรับเชิญเป็น โจโฉ)
* *14 Blades* (2010)
* *The Tale of the Royal Seamstress* (2010)
* *Scarlet Heart* (2011)

อ้างอิง
-------

1. ↑  Hong Kong actors page (อังกฤษ)
2. ↑  Damian Lau Chung Yun (อังกฤษ)

แหล่งข้อมูลอื่น
---------------

* เว็บไซต์อย่างเป็นทางการส่วนตัว
Map of the British Isles in the tenth century
เกาะบริเตนช่วงต้นศตวรรษที่ 10

**การกบฏของเอเธลวาลด์** (อังกฤษ: Æthelwold's Revolt) เป็นการพยายามของเจ้าชายเอเธลวาลด์ที่จะยึดบัลลังก์ของแองโกลแซ็กซันมาจากพระเจ้าเอ็ดเวิร์ดผู้อาวุโสหลังจากการสวรรคตของพระเจ้าอัลเฟรดมหาราชใน ค.ศ. 899 สิ้นสุดลงเมื่อเอเธลวาลด์ถูกปลงพระชนม์ในสมรภูมิเมื่อ ค.ศ. 902 ขณะกำลังต่อสู้เคียงข้างกับพันธมิตรชาวเดนท์

ที่มา
-----

หลังพระเจ้าอัลเฟรดรดมหาราชสวรรคตในวันที่ 26 ตุลาคม ค.ศ. 899 โอรสของพระองค์ เอ็ดเวิร์ด ได้ถูกคาดหมายให้สืบสันตติวงศ์ พระญาติของเอ็ดเวิร์ด พระราชโอรสของพระเชษฐาของอัลเฟรด พระเจ้าเอเธล์เรดที่ 1 กดดันแก่งแย่งอ้างสิทธิ์ในราชบัลลังก์

การกบฏในภาคใต้
--------------

การเคลื่อนไหวแรของเอเธลวาลด์คือการพากองทัพเล็กๆไปยึดวิมบอร์นในดอร์เซ็ต สถานที่ฝังพระศพของเอเธลเร็ด พระบิดาของพระองค์ จากนั้นพระองค์เข้าควบคุมที่ดินของราชวงศ์ที่ไครสต์เชิร์ชและกลับไปที่วิมบอร์นเพื่อรอการตอบสนองของเอ็ดเวิร์ด เอ็ดเวิร์ดรวบรวมกองทัพและเคลื่อนพลไปแบดบรีแต่เอเธลวาลด์ปฏิเสธที่จะเผชิญหน้ากับพระองค์ในสมรภูมิ กลับทรงอยู่ที่วิมบอร์นกับคนของพระองค์และลักพาตัวแม่ชีเหมือนเตรียมที่จะหนี แม้จะปรากฏว่ามีแหล่งที่มาที่บอกว่าพระองค์ได้รับบาดเจ็บที่กระโหลกส่วนหน้าและกำลังเตรียมการโจมตีตอนที่ขี่ม้าขึ้นเหนือในคืนนั้น

การสนับสนุนของไวกิ้ง
--------------------

เอเธลวาลด์เข้าสู่ตอนเหนือไม่นานหลังจากที่ทรงหนีจากการเผชิญหน้าที่วิมบอร์น พระองค์เรียกร้องการสนับสนุนจากกษัตริย์ไวกิ้งแห่งนอร์ธัมเบรียและได้รับการสาบานตนสวามิภักดิ์ เหรียญเงินถูกผลิตในช่วงที่แสดงให้เห็นว่าเอเธลวาลด์ได้รับการประกาศสิทธิ์จากกษัตริย์ในยอร์วิช ขณะเดียวกัน เอ็ดเวิร์ดได้รับการสวมมงกุฎที่คิงสตันเหนือเธมส์ในวันที่ 8 มิถุนายน ค.ศ. 900

ในฤดูใบไม้ผลิของ ค.ศ. 901 เอเธลวาลด์ล่องเรือพร้อมกับกองทัพเรือจากพันธมิตรใหม่เข้าสู่เวสเซ็กซ์ ค.ศ. 902 พระองค์และชาวเดนส์อีสต์แองเกลียโจมตีเมอร์เซีย หนึ่งในพันธมิตรที่สำคัญพอๆกับคลิกแลดในวิลต์เชียร์ของเอ็ดเวิร์ด

สมรภูมิแห่งโฮล์ม
----------------

เอ็ดเวิร์ดตอบโต้โดยการปล้นสะดมอีสต์แองเกลียและเมื่อพระองค์ล่าถอย คนของเคนต์ฝ่าฝืนคำสั่งถอนทัพ เผชิญหน้ากับพวกเดนส์ที่สมรภูมิแห่งโฮล์มในวันที่ 13 ธันวาคม ค.ศ. 902 พวกเดนท์ปราบกองทัพของเอ็ดเวิร์ด แต่ผลของสมรภูมิ ทั้งเอเธลวาลด์และอีลริค กษัตริย์ชาวเดนท์ของแองเกลีย ต่างถูกปลงพระชนม์ ฝ่ายแองโกลแซ็กซันเสียไพร่พลมากมาย รวมถึงผู้นำท้องถิ่นของเคนท์ ซิกเฮล์มและซิกวูล์ฟ.

หลังสมรภูมิ
-----------

ในมุมของซีริล ฮาร์ท พระเจ้าเอ็ดเวิร์ดลงมือทางยุทธศาสตร์ผิดพลาดในการต่อสู้กับพวกเดนท์ด้วยกองทัพทั้งหมดที่มี นำมาซึ่งกระแสตีกลับที่คุกคามต่อพระราชอำนาจ โดยเฉพาะในเคนต์ และนี่อาจอธิบายถึงเหตุผลที่ต่อมาพระองค์ได้อภิเษกสมรสกับธิดาของผู้นำท้องถิ่นซิกเฮล์ม อีดกิฟู

อ้างอิง
-------

1. 1 2 3 4 5 6 7 8  Miller, Sean (2004). "Edward (called Edward the Elder) (870s?–924), King of the Anglo-Saxons". *Oxford Dictionary of National Biography*. Oxford University Press. doi:10.1093/ref:odnb/8514. สืบค้นเมื่อ 9 July 2017. (ต้องรับบริการหรือเป็นสมาชิกหอสมุดสาธารณะสหราชอาณาจักร)
2. ↑  England: Anglo-Saxon Consecrations: 871-1066 - Archontology.org
3. ↑  Hart, Cyril (1992). *The Danelaw*. London, UK: The Hambledon Press. p. 514. ISBN 1-85285-044-2.
4. ↑  Hart, p. 515
**พรรคประชาธิปไตยสิงคโปร์** (อังกฤษ: Singapore Democratic Party, SDP; อักษรจีนตัวย่อ: 新加坡民主党; อักษรจีนตัวเต็ม: 新加坡民主黨; ทมิฬ: சிங்கப்பூர் மக்களாட்சி; มลายู: *Parti Demokratik Singapura*) เป็นพรรคการเมืองในสิงคโปร์ ก่อตั้งเมื่อ พ.ศ. 2523 โดยเชียม ซีตง ซึ่งได้เป็นสมาชิกสภาผู้แทนราษฎรใน พ.ศ. 2527 พรรคนี้มีสมาชิกสภา 2 คน ในการเลือกตั้ง พ.ศ. 2534 9ต่อมา ใน พ.ศ. 2536 เชียมพลาดจากการเป็นคณะกรรมการสูงสุดของพรรค โดย ดร.ชี ซุนจวนได้เป็นแทน ในการเลือกตั้ง พ.ศ. 2540 ลิงและเชิวแพ้การเลือกตั้งซ่อมและเชียมออกจากพรรคไปอยู่พรรคประชาชนสิงคโปร์ หลังจากนั้นพรรคนี้ก็ไม่ได้รับเลือกตั้งอีก

การก่อตั้ง
----------

พรรคประชาธิปไตยสิงคโปร์ก่อตั้งขึ้นเมื่อ 6 สิงหาคม พ.ศ. 2523 โดยทนายความ เชียม ซีตง ซึ่งเคยลงสมัครรับเลือกตั้งในนามผู้สมัครอิสระหลายครั้ง เชียมเป็นเลขาธิการพรรคโดยมี ฟก ไตลอยเป็นหัวหน้าพรรค ในวันที่ 19 ตุลาคม พ.ศ. 2523 พรรคประกาศใช้ตราเป็นรูปวงกลมขาวอยู่หลังลูกศรขาวบนพื้นสีแดง และจดทะเบียนอย่างเป็นทางการในวันที่ 21 กันยายน พ.ศ. 2524

พ.ศ. 2524 – 2536
----------------

ใน พ.ศ. 2527 เชียมได้รับเลือกตั้ง และเป็นสมาชิกพรรคหนึ่งในสองคนในสภา จนกระทั่งเยยารัตนัมถูกปลดออกเมื่อพ.ศ. 2529 จึงเหลือเขาเพียงคนเดียว เชียมได้รับเลือกตั้งอีกครั้งในพ.ศ. 2531 จน พ.ศ. 2534 พรรคประชาธิปไตยจึงประสบความสำเร็จ ได้รับเลือก 3 ที่นั่งคือ เชียม และอีก 2 คนคือ ลิง เฮาตง และเชิว ไชเชิน 

ใน พ.ศ. 2536 ชี ซุนจวน อาจารย์ทางด้านจิตวิทยาจากมหาวิทยาลัยแห่งชาติสิงคโปร์ ได้เข้ามาร่วมกับพรรค แต่หลังจากนั้น 3 เดือน ชีถูกไล่ออกจากมหาวิทยาลัยในข้อหาใช้เงินวิจัยโดยผิดกฎหมาย ชีกล่าวว่าเขาถูกไล่ออกเพราะการเมือง คณะกรรมกลางของพรรคสนับสนุนชี เชียมจึงลาออกจากคณะกรรมการกลางของพรรคและชีเข้ามาเป็นแทน กลุ่มผู้สนับสนุนเชียมออกไปตั้งพรรคประชาชนสิงคโปร์ใน พ.ศ. 2537 เชียมลาออกจากพรรคใน พ.ศ. 2540 และเข้าร่วมกับพรรคประชาชนสิงคโปร์

พ.ศ. 2537 – ปัจจุบัน
--------------------

หลังจากได้เป็นผู้นำพรรค ชี ซุนจวนได้เสนอแนวคิดเกี่ยวกับความบกพร่องของประชาธิปไตยในสิงคโปร์ออกสื่อ และเขียนหนังสือทางการเมืองตีพิมพ์ใน พ.ศ. 2539 แต่ในการเลือกตั้ง พ.ศ. 2540 และ พ.ศ. 2544 พรรคประชาธิปไตยไม่ได้รับเลือก ในเดือนสิงหาคม พ.ศ. 2548 พรรคได้ออกรายการวิทยุซึ่งออกอากาศทั้งภาษาอังกฤษ ภาษาจีน ภาษาทมิฬและภาษามลายู ในเดือน มีนาคม พ.ศ. 2549 ก่อนการเลือกตั้งในปีนั้น ชี ซุนยวนถูกตัดสินจำคุก ลิง เฮาตงประกาศนำพรรคต่อสู้ต่อไป แต่ก็ไม่ได้รับเลือกตั้งในปีนั้น

อ้างอิง
-------

1. ↑  Mutalib, *Parties and Politics*, pp. 168
2. ↑  Mutalib, *Parties and Politics*, pp. 168
3. ↑  "Chee's sister says there is no rift in SDP's ranks". Today (Singapore newspaper). 18 March 2006. คลังข้อมูลเก่าเก็บจากแหล่งเดิมเมื่อ 2006-11-21. สืบค้นเมื่อ 2015-08-09.

* Mutalib, Hussin. 2004. *Parties and Politics: A Study of Opposition Parties and the PAP in Singapore*. (2nd ed.) Singapore: Marshall Cavendish Academic.

แหล่งข้อมูลอื่น
---------------

* Singapore Democratic Party official site
* Press release on podcast เก็บถาวร 2005-11-02 ที่ เวย์แบ็กแมชชีน
**เอ็มทีวีอันพลักด์** (อังกฤษ: MTV Unplugged แสดงในไอทูนส์ในชื่อ **เอ็มทีวีอันพลักด์: เคที เพร์รี**) เป็นอีพี และอัลบั้มบันทึกการแสดงสดของนักร้องอเมริกัน เคที เพร์รี ออกจำหน่ายในสหรัฐอเมริกาในวันที่ 13 พฤศจิกายน ค.ศ. 2009 โดยสังกัดแคปิตอลเรเคิดส์ หลังจากออกอากาศรายการ*เอ็มทีวีอันพลักด์*ตอนพิเศษมากกว่า 100 ตอน เอ็มทีวีต้องการนำซีรีส์นี้กลับมาเพื่อฉายให้คนรุ่นหลัง ช่องเอ็มทีวีจ้างนักร้องที่มีชื่อเสียงและกำลังเป็นกระแสมาแสดงในซีรีส์ชุดนี้ รวมถึงเพร์รี ซึ่งแสดงความสนใจในความคิดที่เธอจะได้แสดงความสามารถในฐานะนักร้องและแบ่งบันเรื่องราวผ่านบทเพลงที่เธอขับร้อง

อีพีประกอบด้วยเพลงฉบับเรียบเรียงใหม่ 5 เพลงจากอัลบั้ม*วันออฟเดอะบอยส์* เพลงที่ไม่ได้ออกจำหน่าย 1 เพลง และเพลงของฟาวเทนส์ออฟเวนฉบับทำใหม่ 1 เพลง อัลบั้มประกอบด้วยแผ่นดิสก์ออดิโอ และดีวีดีวิดีโอบันทึกการแสดง และบทสัมภาษณ์ เมื่ออัลบั้มออกจำหน่าย เอ็มทีวีอันพลักด์ได้รับคำวิจารณ์แบบคละกัน โดยนักวิจารณ์สงสัยความคิดที่ให้เพร์รีขับร้องเพลงในแบบอะคูสติก ขณะที่บางคนมองว่าเพร์รีเป็นนักร้องที่ขยัน บนชาร์ตบิลบอร์ด 200 ของสหรัฐอเมริกา อัลบั้มเปิดตัวที่อันดับที่ 168 ขณะที่ในชาร์ตอัลบั้มของฝรั่งเศสและสวิตเซอร์แลนด์ อัลบั้มขึ้นอันดับที่ 192 และ 82

| * ด
* ค
* ก
เคที เพร์รี |
| --- |
| 
* ผลงานเพลง
* ผลงานวิดีทัศน์
* รางวัลและการเสนอชื่อ
* เพลง

 |
| สตูดิโออัลบั้ม | 
* *เคที ฮัดสัน*
* *วันออฟเดอะบอยส์*
* *ทีนเอจดรีม* (*เดอะคอมพลีตคอนเฟกชัน*)
* *ปริซึม*
* *วิตนิสส์*
* *สไมล์*

 |
| อีพี | 
* *อูร์โซเกย์*
* *เอ็มทีวีอันพลักด์*

 |
| ทัวร์คอนเสิร์ต | 

|  |  |
| --- | --- |
| เป็นเจ้าของคอนเสิร์ต | 
* เฮลโลเคทีทัวร์
* แคลิฟอร์เนียดรีมส์ทัวร์
* เดอะพริสมาติกเวิลด์ทัวร์

 |
| เป็นผู้ร่วมสนับสนุน | 
* โนเดาต์ 2009 ซัมเมอร์ทัวร์

 |

 |
| ภาพยนตร์ | 
* *เดอะสเมิฟส์*
* *เคที เพร์รี: พาร์ตออฟมี*
* *เดอะสเมิฟส์ 2*

 |
| น้ำหอม | 
* เพอร์
* เมียว!
* คิลเลอร์ควีน

 |
| บทความที่เกี่ยวข้อง | 
* เมตามอร์โฟซิสมิวสิก
* รัสเซลล์ แบรนด์ (อดีตสามี)
* เดวิด ฮัดสัน (น้องชาย)
* แฟรงก์ เพร์รี (ลุง)
* *เดอะแมทริกซ์*
* "The Fight Before Christmas"
* "Oh Honey"
* "Single White Female Role Model"
* *เดอะซิมส์ 3: โชว์ไทม์: เคที เพร์รี คอลเลกเตอส์เอดิชัน*
* *เดอะซิมส์ 3: เคที เพร์รี สวีตทรีตส์*
* การแสดงช่วงพักครึ่งในซูเปอร์โบวล์ครั้งที่ 49

 |
**การกระตุ้นนิวตรอน** (อังกฤษ: Neutron activation) เป็นกระบวนการที่ นิวตรอน ไปเหนี่ยวนำให้เกิดกัมมันตภาพรังสีในวัสดุ และจะเกิดขึ้นเมื่อนิวเคลียสของอะตอมจับยึดนิวตรอนอิสระ กลายเป็นนิวเคลียสที่หนักกว่าและเข้าสู่สภาวะกระตุ้น นิวเคลียสที่ถูกกระตุ้นมักจะสลายตัวทันทีโดยการเปล่ง รังสีแกมมา หรือเปล่งอนุภาคเช่น อนุภาคบีตา อนุภาคแอลฟา ผลผลิตฟิชชัน และนิวตรอน (ในนิวเคลียร์ฟิชชัน) ดังนั้นกระบวนการของการจับยึดนิวตรอน แม้ว่าจะหลังจากการสลายตัวระดับกลางใด ๆ มักจะส่งผลให้เกิดผลผลิตจากการกระตุ้นที่ไม่เสถียร นิวเคลียสกัมมันตรังสีดังกล่าวสามารถแสดงครึ่งชีวิตในพิสัยตั้งแต่เศษส่วนขนาดเล็กของหนึ่งวินาทีจนถึงหลายปี

การกระตุ้นนิวตรอนเป็นวิธีที่พบบ่อยเท่านั้นที่สามารถเหนี่ยวนำวัสดุที่มีความเสถียรให้กลายเป็นสารกัมมันตรังสีโดยเนื้อแท้ของมันเอง วัสดุที่เกิดขึ้นตามธรรมชาติทั้งหมด รวมทั้งอากาศ น้ำและดินสามารถถูกเหนี่ยวนำ (กระตุ้น) โดย การจับยึดนิวตรอน ให้เปล่งกัมมันตภาพรังสีในปริมาณที่แตกต่างกัน โดยเป็นผลมาจากการผลิตไอโซโทปรังสีที่อุดมไปด้วยนิวตรอน บางอะตอมต้องใช้นิวตรอนมากกว่าหนึ่งตัวเพื่อให้มันกลายเป็นไม่เสถียร ซึ่งทำให้พวกมันยากขึ้นที่จะกระตุ้นเพราะความน่าจะเป็นของการจับยึดสองเท่าหรือสามเท่าโดยหนึ่งนิวเคลียสจะยากกว่าของการจับยึดเพียงครั้งเดียว ยกต้วอย่างเช่นน้ำ มันถูกสร้างขึ้นจากไฮโดรเจนและออกซิเจน ไฮโดรเจนต้องมีการจับยึดสองครั้งเพื่อให้บรรลุความไม่เสถียรเป็นไฮโดรเจน-3 (ทริเทียม) ในขณะที่ออกซิเจนธรรมชาติ (ออกซิเจน-16) ต้องจับยึดสามครั้งเพื่อให้กลายเป็นออกซิเจน-19 ที่ไม่เสถียร ดังนั้นน้ำค่อนข้างยากที่จะกระตุ้นเมื่อเทียบกับเกลือทะเล (โซเดียมคลอไรด์) ซึ่งอะตอมของทั้งโซเดียมและคลอรีนจะไม่เสถียรด้วยการจับยึดเพียงครั้งเดียวในแต่ละอะตอม ข้อเท็จจริงเหล่านี้ได้ตระหนักถึงตั้งแต่แรกที่ชุดทดสอบอะตอมใน Operation Crossroads ในปี 1946

อ้างอิง
-------
**ปฏิบัติการระห่ำ โคตรคนฟอร์จูน** เป็นภาพยนตร์แอคชั่นคอมเมดี้แนวสายลับที่ออกฉายในปี ค.ศ. 2023 กำกับและเขียนบทโดยกาย ริตชี โดยริตชีเขียนบทร่วมกับอีวาน แอตคินสันและมาร์น เดวีส์ นำแสดงโดย เจสัน สเตธัม, ออเบรย์ พลาซา, จอช ฮาร์ทเน็ตต์, Cary Elwes, บักซี มาโลน และฮิวจ์ แกรนท์ ภาพยนตร์เกี่ยวกับสายลับออร์สัน ฟอร์จูน (สเตธัม) ที่ต้องนำอุปกรณ์ไฮเทคที่ถูกขโมยไปกลับคืนมาก่อนที่พ่อค้าอาวุธ (แกรนท์) จะสามารถขายมันให้กับผู้เสนอราคาสูงสุดได้

เข้าฉายในโรงภาพยนตร์ในต่างประเทศเมื่อวันพุธที่ 4 มกราคม ค.ศ. 2023 และเข้าฉายในสหรัฐอเมริกาเมื่อวันศุกร์ที่ 3 มีนาคม เผยแพร่แบบดิจิทัลบนแอมะซอนไพรม์วิดีโอ ในสหราชอาณาจักรเมื่อวันศุกร์ที่ 7 เมษายน และในประเทศไทยออกฉายเมื่อวันพฤหัสบดีที่ 20 เมษายน พ.ศ. 2566

เนื้อเรื่อง
-----------

แก๊งอาชญากรยูเครนจัดการขโมยอุปกรณ์ที่เรียกว่า "เดอะ แฮนเดิล" ซึ่งมันมีมูลค่าหลายพันล้านดอลลาร์ รัฐบาลอังกฤษว่าจ้างนาธาน จัสมินให้นำ เดอะ แฮนเดิล กลับมาก่อนที่ เกร็ก ซิมมอนด์ส พ่อค้าอาวุธมหาเศรษฐีจะขายมันให้กับผู้เสนอราคาสูงสุด นาธานว่าจ้างสุดยอดสายลับ ออร์สัน ฟอร์จูน ให้เป็นผู้นำทีมที่ประกอบด้วย ซาราห์ ฟิเดล เจ.เจ. เดวีส์ และคนอื่น ๆ

อ้างอิง
-------

1. ↑  Grobar, Matt (February 13, 2023). "'Operation Fortune: Ruse De Guerre': Lionsgate Sets Spring Release For Guy Ritchie Action-Comedy". *Deadline Hollywood*. เก็บจากแหล่งเดิมเมื่อ February 13, 2023. สืบค้นเมื่อ February 14, 2023.
2. ↑  "*Operation Fortune: Ruse De Guerre* (15)". *British Board of Film Classification*. สืบค้นเมื่อ 2023-03-29.
3. ↑  "*Operation Fortune: Ruse de guerre (2023)*". *Box Office Mojo*. IMDb. สืบค้นเมื่อ 2023-03-23.